title: Η  αποκατάσταση της Villa Trevisan στο Κόκκινο Μετόχι Κισάμου
title: The restoration of Villa Trevisan in Kokkino Metochi Kisamos
Creators: name: Κουτσουπακη Ευλαμπια
Publisher: name: Technical University of Crete
Year: 2020

description: Αντικείμενο της παρούσας διπλωματικής μεταπτυχιακής εργασίας είναι η βίλα Τρεβιζάν, μία αξιόλογη βενετσιάνικη βίλα, που βρίσκεται στο χωριό Δραπανιάς της επαρχίας Κισάμου Χανίων. Χρονολογείται το 17ο αιώνα, στο τέλος, δηλαδή, της Βενετικής κυριαρχίας στην Κρήτη. Η βίλα, χαρακτηριστικό δείγμα της βενετσιάνικης αναγεννησιακής αρχιτεκτονικής της υπαίθρου, είναι ένα μεγάλο διώροφο κτίριο με ορθογώνια κάτοψη και σχεδόν κυβικό όγκο. Δημιουργήθηκε για να στεγάσει αφενός μια αστική οικογένεια ευγενών Ενετικής καταγωγής, ενώ στα ταπεινότερα  κτίρια που την περιέβαλαν διέμεναν οι φτωχοί υπηρέτες – εργάτες της κρητικής υπαίθρου. 
Ο σκοπός της εργασίας αυτής είναι αρχικά η λεπτομερής καταγραφή και αποτύπωση της βίλας με αρχιτεκτονικά και κατασκευαστικά σχέδια, περιγραφές και φωτογραφίες. Αυτό επιτυγχάνεται μέσα από τη μελέτη και την ανάλυση της αρχιτεκτονικής μορφής, τυπολογίας και μορφολογίας, αλλά και της παθολογίας και της στατικής συμπεριφοράς του κτιρίου, ενώ παράλληλα δίνονται προτάσεις αποκατάστασης και πιθανής μελλοντικής επανάχρησής του. Σημαντική θεωρείται η διατήρηση του χαρακτήρα της βίλας, η όσο το δυνατόν μικρότερη αλλοίωσή της και η διατήρηση των αυθεντικών στοιχείων της αρχικής κατασκευής. Απώτερος σκοπός είναι η αρμονική συνύπαρξη παλαιού και νέου και η ομαλή ενσωμάτωση της νέας χρήσης στο αρχικό κέλυφος.
Η πρόταση προβλέπει η βίλα Τρεβιζάν να λειτουργήσει ως ξενώνας. Η αρχική της λειτουργία ως κατοικίας, ταιριάζει με τη νέα της χρήση ως χώρος φιλοξενίας. Έτσι, η διάταξη των χώρων της βίλας, διευκολύνει τη νέα οργάνωση του ξενώνα. Μάλιστα, ακολουθείται η ίδια χωροταξική οργάνωση των επιμέρους λειτουργιών και χρήσεων στα δωμάτια της βίλας. Με την αντιμετώπιση αυτή, διατηρείται η φυσιογνωμία και η αυθεντικότητα του κτιρίου. Παράλληλα, προτείνουμε μία χρήση που μπορεί να είναι οικονομικά βιώσιμη, καθώς με τον τρόπο αυτόν, μπορεί να αποσβεστεί το κόστος της απαλλοτριώσεως και να εξασφαλιστεί η μελλοντική συντήρηση του μνημείου.
Για την αποκατάσταση προτείνεται η ανακατασκευή όσων στοιχείων έχουν καταστραφεί, ακολουθώντας τα σχέδια αναπαράστασης της αρχικής μορφής, που βασίζονται σε παλιές φωτογραφίες και σχέδια αλλά και επι τόπου παρατηρήσεις. Για την αποκατάσταση προτείνεται να επαναχρησιμοποιηθεί το αυθεντικό υλικό που βρίσκεται στο πεδίο. Οι προσθήκες έχουν σχεδιαστεί ώστε να εντάσσονται αρμονικά στο σύνολο αλλά και να διακρίνονται από αυτό.

Η βίλα Τρεβιζάν αποτελεί πλέον ένα κτίριο σε ερειπιώδη κατάσταση αν και έδειξε μια αξιοθαύμαστη αντοχή στο πέρασμα του χρόνου. Κινδυνεύουν άμεσα να καταρρεύσουν και άλλα τμήματά της. Η φθορά του χρόνου, η έλλειψη συντήρησης, οι σεισμοί, τα καιρικά φαινόμενα, οι μεταγενέστερες επεμβάσεις, οι αλλαγές και προσθήκες στα δομικά της στοιχεία, θέτουν τη βίλα Τρεβιζάν σε κρίσιμη κατάσταση εδώ και αρκετά χρόνια. Μάλιστα σε διάρκεια λίγων μόνο μηνών γίναμε προσωπικά μάρτυρες μιας ανεπανόρθωτης καταστροφής της. Από το καλοκαίρι του 2019, μέχρι το Φθινόπωρο του ίδιου έτους, είχε καταρρεύσει ένας ολόκληρος τοίχος, κάθετος στην ανατολική όψη, στον όροφο και στο ισόγειο. Στην επόμενη επίσκεψή μας τον Ιανουάριο του 2020, διαπιστώσαμε την κατάρρευση μέρους της πρόσοψης, μαζί με το θύρωμα της εισόδου του ορόφου και την κεντρική είσοδο του ισογείου.